10 CARA MEMBAHAGIAKAN IBU BAPA 


Setiap anak wajib berbakti dan mentaati ibu bapa bertujuan membahagiakan kehidupan 
mereka melalui hari tua. Ajaran Islam meletakkan ibu bapa pada kedudukan yang mulia. 
Banyak bakti yang boleh dilakukan kepada ibu bapa. Bakti itu dalam bentuk metarial dan 
hubungan kasih sayang. Ini bersesuaian dengan fizikal ibu bapa yang semakin uzur dan 
memerlukan lebih perhatian. 

Terdapat sekurang-kurangnya 10 bakti perlu dilakukan setiap anak terhadap ibu bapa. 

1. Memberi nafkah. 

Terdapat ibu bapa yang berdepan dengan masalah kewangan. Mereka tidak dapat lagi 
melakukan tugas seharian disebabkan faktor usia. Kalaupun berkerja, tetapi tidak 
mencukupi untuk menampung perbelanjaan keluarga yang semakin meningkat. 

Justeru menjadi tanggungjawab anak memberi nafkah atau bantuan kewangan kepada ibu 
bapa. Sumbangan itu tidak seberapa berbanding yang dibelanjakan ibu bapa untuk 
membesar dan mendidik anak. 

2. Menyediakan tempat tinggal. 

Dalam kes ibu bapa yang hilang tempat tinggal, atau tidak sesuai untuk didiami, adalah 
menjadi tanggungjawab anak menyediakan tempat tinggal yang lebih sesuai kepada ibu 
bapa. 

Paling baik jika ibu bapa dibawa tinggal bersama agar dapat menjamin keselamatan dan 
keperluan harian mereka diuruskan dengan baik. 

3. Memberi kasih sayang 

Kasih sayang adalah sebagai membalas kasih sayang yang selama ini telah dicurahkan 
ibu bapa. Kasih sayang ibu dan bapa tidak pernah padam terhadap anaknya. Jadi 
seharusnya kasih sayang itu dibalas dengan sebaik-baiknya. 

Anak yang baik tidak melupai jasa dan kasih sayang kedua ibu bapa. Anak soleh sentiasa 
memohon kepada Allah agar ibu bapa mereka diberkati dan dicucuri rahmat. 


Firman Allah bermaksud: Wahai Tuhanku! Cucurilah rahmat kepada mereka berdua 
sebagaimana mereka mencurahkan kasih sayang memelihara dan mendidikku ketika 

kecil. 


(Surah al-Isra, ayat 24). 


4. Memberi perhatian. 

Ibu bapa yang diabaikan akan merasai kesunyian. Mereka terasa disisih dan dan seperti 
tidak diperdulikan. Hal ini memberi tekanan perasaan dan menyebabkan kemurungan. 
Keadaan ini jika berterusan memberi kesan kepada kesihatan fizikal dan mental ibu bapa. 

Penerapan amalan memberi perhatian terhadap ibu bapa perlu disemai, dibajai serta 
disuburkan dalam kehidupan masyarakat kita. Kes anak yang membuang ibu bapa 
semakin meningkat. Anak memandang jijik terhadap ibu bapa sendiri. 

Banyak ibu bapa yang disisihkan dan dihantar ke rumah rumah penjagaan orang-orang 
tua. Sukar diterima akal anak mendakwa tidak mampu menjaga ibu bapa. Sedangkan, ibu 
bapa mampu menjaga dan membesarkan beberapa orang anak. 

5. Memenuhi permintaan. 

Ibu bapa seringkali memerlukan bantuan anak untuk melaksanakan sesuatu keperluan. 
Permintaan itu mungkin dalam bentuk kewangan, tenaga dan masa. 

Memenuhi permintaan ibu bapa perlu diutamakan berbanding melakukan tugas lain. 
Sesungguhnya, memenuhi permintaan ibu bapa lebih baik berbanding melakukan ibadat 
sembahyang sunat, berpuasa sunat, dan seumpamanya. 

Malah keutamaan berbakti kepada ibu bapa lebih utama berjihad di medan perang. 
Diriwayatkan daripada Bukhri dan Muslim, Ibnu Umar berkata: “Saya telah bertanya 
kepada Nabi Muhammad: Apakah perbuatan disukai oleh Allah?” 

Lalu baginda bersabda: “Sembahyang pada waktunya. Kemudian apa?” tanya saya lagi. 
Baginda menjawab: “Berbakti kepada kedua ibu bapa. “Saya bertanya: “Apa lagi?” 

Jawab baginda: “Berjihad pada jalan Allah.” 

6. Melakukan apa yang disukai. 

Ibu bapa sudah tentu mengharapkan anaknya melakukan sesuatu yang baik pada 
pandangan mereka. Melakukan perkara yang tidak sukai ibu bapa bermakna melakukan 
perbuatan derhaka. 

Anak derhaka kepada ibu bapa tidak mendapat keberkatan dalam kehidupannya. Sesiapa 
derhaka kepada ibu bapa disegerakan balasan di dunia dan tidak terlepas di akhirat. 

Sabda Rasulullah bermaksud: Dua kejahatan yang disegerakan balasan di dunia ialah zina 
dan menderhaka kepada dua ibu bapa.(Hadis riwayat Tirmizi). 

Dalam hadis lain diriwayatkan al-Hakam bermaksud: Semua dosa akan ditangguhkan 
Allah, yakni balasan menurut kehendak-Nya hingga ke hari kiamat, kecuali balasan 


menderhaka kepada kedua ibu bapa. Maka sesungguhnya Allah menyegerakan balasan 
kepada pelakunya pada masa hidupnya sebelum mati. 

7. Bercakap dengan lemah lembut. 

Satu cara menjaga perasaan ibu bapa ialah bercakap lemah lembut dengan mereka. Suara 
hendaklah direndahkan dan jangan membantah permintaan mereka. 


Firman Allah bermaksud: Tuhanmu telah memerintahkan, supaya kamu tidak 
menyembah selain Allah, dan hendaklah berbuat santun terhadap kedua orang tua. Jika 
salah seorang telah lanjut usianya, atau kedua-duanya telah tua, janganlah sekali-kali 
engkau berani berkata cis! terhadap mereka dan janganlah engkau suka menggertak 
mereka. Tetapi berkatalah dengan sopan santun dan lemah lembut. 

(Surah al-Israk, ayat 23). 


Sesungguhnya, anak ditegah membantah kata-kata ibu bapa dengan suara tinggi atau 
bermaksud merendahkan kedudukan ibu bapa. Lebih baik berdiam diri daripada berkata- 
kata yang mungkin menyinggung perasaan ibu bapa. Kemudian jika ada kesempatan, 
gunakan cara yang lembut untuk menjelaskan keadaan sebenar. 

8. Menghadiahkan kejayaan. 

Ibu bapa sentiasa mengharapkan kejayaan anak mereka. Anak hendaklah berusaha 
bersungguh-sungguh untuk mencapai kejayaan agar dapat dikongsi kegembiraannya 
bersama-sama dengan ibu bapa. 

Jadi, jika memperoleh kejayaan dalam pelajaran, mendapat pekerjaan, dinaikkan pangkat 
dan seumpamanya, seharusnya dimaklumkan kepada ibu bapa. Ibu bapa dibawa bersama- 
sama dalam majlis untuk meraikan kejayaan itu. 

9. Meluangkan masa bersama-sama. 

Anak yang tinggal berasingan dengan ibu bapa perlu kerap meluangkan masa 
mengunjungi ibu bapa. Ibu bapa berasa senang menerima kunjungan dan menatap wajah 
anaknya. 

10. Mendoakan kebaikan untuk ibu bapa. 

Anak perlu sentiasa mendoakan kebaikan untuk ibu bapanya. Amalan mendoakan 
kebaikan untuk ibu bapa perlu diteruskan biarpun ibu bapa telah meninggal dunia. 


Sabda Rasulullah bermaksud: Apabila meninggal seseorang itu, maka terputuslah segala 
amalannya, melainkan tiga perkara iaitu sedekah jariah yang berterusan memberi 
manfaat, ilmu yang memberi kebaikan diajarkan kepada orang lain dan anak yang soleh 
yang sentiasa mendoakan kebaikan kepada kedua ibu bapanya. 

(Hadis riwayat Muslim). 


Kebaikan dilakukan anak terhadap ibu bapa sebenarnya amat kecil Anak tidak mampu 
untuk membalas jasa ibu bapa sepenuhnya biarpun dia berbakti sepanjang hayatnya. 

Gunakan kesempatan yang ada untuk melakukan bakti terhadap ibu bapa sebaik mungkin. 
Masa untuk anak berbakti kepada ibu bapa sebenarnya semakin suntuk. Lambat laun ibu 
bapa akan meninggal dunia. Bertindaklah sebelum terlambat, selagi ibu bapa atau salah 
seorangnya masih hidup. 

Kita selalu melihat dia ketawa, tetapi mungkin sebenarnya dia tidak setabah yang kita 
sangkakan.Di sebal ik senyumannya mungkin banyak cerita sedih yang ingin 
diluahkan.Di sebal ik kesenangannya mungkin tersimpan seribu kekalutan.. Kita tidak 
tahu. Tetapi jika kita cuba jadi sahabat sepertinya, mungkin kita akan tahu. 



